ส่วนที่ 1

ข้อมูลสรุป

บริษัท ซิงเกิ้ล พอยท์ พาร์ท (ประเทศไทย) จำกัด (มหาชน) มีวัตถุประสงค์ในการประกอบธุรกิจ
โดยการรับจ้างผลิตชิ้นส่วนโลหะที่มีความเที่ยงตรงสูง เพื่อใช้ในอุตสาหกรรมการผลิตฮาร์ดดิสก์
ซึ่งเป็นส่วนประกอบที่สำคัญของอุตสาหกรรมคอมพิวเตอร์ เครื่องใช้ไฟฟ้า อุตสาหกรรมยานยนต์
และอื่นๆ ชิ้นส่วนที่บริษัทผลิตได้แก่

-   Sleeve และ Shaft เป็นชิ้นส่วนสำหรับนำไปประกอบเป็นผลิตภัณฑ์ Pivot

-   Motor base และ Hub เป็นชิ้นส่วนสำหรับนำไปประกอบเป็นผลิตภัณฑ์ Spindle Motor

-   Sleeve และ Flange เป็นชิ้นส่วนสำหรับนำไปประกอบเป็นผลิตภัณฑ์ Fluid Dynamic
    Bearing

บริษัทมีโรงงานผลิต 2 โรงงาน ตั้งอยู่เลขที่ 41 หมู่ที่ 9 สวนอุตสาหกรรมโรจนะ ตำบลธนู
อำเภออุทัย จังหวัด พระนครศรีอยุธยา

บริษัทมีทุนจดทะเบียน 250 ล้านบาท เป็นหุ้นสามัญทั้งหมด จำนวน 250 ล้านหุ้น มูลค่าที่ตราไว้หุ้นละ
1 บาท และทุนชำระแล้ว 200 ล้านบาท บริษัทได้เพิ่มทุน 50 ล้านบาท
โดยเสนอขายหุ้นสามัญให้แก่นักลงทุนทั่วไป จำนวน 45,925,000 หุ้น
และเสนอขายแก่พนักงานในระดับผู้จัดการ จำนวน 4,075,000 หุ้น รวมเป็นทุนชำระเต็มมูลค่า
250 ล้านบาท บริษัทได้นำหุ้นเข้าจดทะเบียนในตลาดหลักทรัพย์ เป็นหลักทรัพย์จดทะเบียน
และได้เริ่มทำการซื้อขายหลักทรัพย์ตั้งแต่วันที่ 17 กุมภาพันธ์ 2548 เป็นต้นมา

บริษัทมีกลยุทธ์ทางการตลาด โดยเน้นคุณภาพของสินค้าที่มีความเที่ยงตรงสูงในระดับน้อยกว่า 5
ไมครอน การบริการที่ดี และการส่งมอบสินค้าที่ตรงต่อเวลา ดังนั้น
บริษัทจึงมีรายได้จากการขายให้แก่ลูกค้ารายใหญ่ที่เป็นกลุ่มผู้ผลิตชิ้นส่วนฮาร์ดดิสก์ข้ามชาติขนาดใหญ่ที่มีศักยภาพและมีมูลค่าการสั่งซื้อสูง
มีความมั่นคงทางการเงิน และมีชื่อเสียงระดับสากล เช่น Minebea JVC Seiko เป็นต้น
โดยบริษัท มินีแบไทย จำกัด และบริษัท JVC ในปี 2548 มียอดสั่งซื้อสินค้าจากบริษัทในอัตราร้อยละ
51 และ 46 ของมูลค่าจากการขายโดยรวม ปี 2548 บริษัทได้ขยายฐานลูกค้าไปยังกลุ่มลูกค้าอื่นๆ
เพิ่มขึ้นอีก 3 ราย บริษัทมุ่งเน้นในการวางแผนงานของการผลิตในทุกๆ ขั้นตอน
เพื่อผลิตสินค้าตามข้อกำหนดที่ลูกค้าต้องการ และควบคุมคุณภาพสินค้าให้อยู่ในระดับมาตรฐานสากล
โดยบริษัทได้รับ ISO 9002 ในปี 2542 และ ISO 9001:2000 ในปี 2547 จากสถาบัน TUV
ANLAGENTECHNIK GMBH บริษัทได้มีการพัฒนาเทคโนโลยีให้ทันสมัยอยู่เสมอ
และพร้อมรับกับการเปลี่ยนแปลงทางเทคโนโลยีอยู่ตลอดเวลา
จึงทำให้สามารถรักษาฐานลูกค้าเดิมได้อย่างต่อเนื่อง และมีปริมาณการสั่งซื้อเพิ่มมากขึ้นทุกปี

บริษัทมีนโยบายขยายฐานลูกค้าไปสู่ลูกค้ากลุ่มอื่นๆ อาทิ อุตสาหกรรมยานยนต์ และเครื่องมือแพทย์
เป็นต้น เพื่อเป็นการลดการพึ่งพาลูกค้าอุตสาหกรรมฮาร์ดดิสก์ และในปี 2548
บริษัทได้ขยายกำลังการผลิตจาก 70 ล้านชิ้นต่อปี เป็น 150 ล้านชิ้นต่อปี
เพื่อให้สามารถรองรับกับความต้องการของลูกค้าฮาร์ดดิสก์
และลูกค้าจากกลุ่มอุตสาหกรรมอื่นที่มีแนวโน้มที่จะเพิ่มขึ้นนับตั้งแต่ปี 2549 เป็นต้นไป
ปัจจุบันแนวโน้มการจำหน่ายหน่วยบันทึกความจำและหัวอ่านข้อมูลในจานแม่เหล็ก -
ฮาร์ดดิสก์ยังมีการขยายตัวอย่างต่อเนื่อง โดยจากสถิติการขยายตัวตั้งแต่ปี 2546 จนถึงปี 2548
เติบโตด้วยอัตราทบต้นประมาณร้อยละ 15
และรัฐบาลยังเพิ่มการให้สิทธิประโยชน์แก่บริษัทผู้ผลิตฮาร์ดดิสก์ที่ย้ายฐานการผลิตมายังประเทศไทยอย่างต่อเนื่อง
เพื่อเพิ่มแรงจูงใจให้เข้ามาลงทุนเพิ่มเติมในประเทศ
ส่งผลให้ความต้องการของชิ้นส่วนที่บริษัทผลิตมีการขยายตัวอย่างต่อเนื่องมาโดยตลอด
อุตสาหกรรมยานยนต์ก็มีการขยายตัวเพิ่มสูงขึ้นอย่างต่อเนื่องเช่นกัน นับตั้งแต่ปี 2547 เป็นต้นมา
โดยผู้ผลิตรถยนต์รายใหญ่ของโลกหลายรายได้เข้ามาตั้งฐานผลิตชิ้นส่วนในประเทศไทย

บริษัทมีความมุ่งมั่นที่จะพัฒนาด้านบุคลากรและเทคโนโลยีอย่างต่อเนื่อง
เพื่อเพิ่มศักยภาพในการแข่งขันและเพิ่มรายได้รวมของกิจการ
โดยการเข้าไปมีส่วนแบ่งทางการตลาดในอุตสาหกรรมอื่นๆ เพิ่มมากขึ้น
โดยจะพยายามรักษาอัตราการเจริญเติบโตของกิจการอย่างต่อเนื่องและมั่นคง
เพื่อสร้างมูลค่าเพิ่มให้กับกิจการและเพื่อเพิ่มความมั่งคั่งและความมั่นคงให้แก่ผู้ถือหุ้น